Noord-Kaap se 'fantastiese reën' slaan heelparty plase oor | Landbou
Water staan in die distrik Victoria-Wes. Foto: Nell Kingwill
In elke distrik waar reën oor die droë dele van die Noord-Kaap die naweek geval het, is daar plase wat met goeie neerslae oorgeslaan is.
"Die Karoo reën katte, honde, emmers vol!" Só skryf 'n opgewonde me. Hester Obermeyer, droogtekoördineerder van die distrik Sutherland op haar Facebookblad die naweek. Sy sê dele van die Karoo juig nadat goeie neerslae sedert Vrydag oor dele voorgekom het. Vir die eerste keer in nege jaar het hulle die naweek die rooi fluweelreëngogga, soos hy in die Karoo bekend staan, gesien. "Ons het nege van hulle op ons stappie gekry en die weersiens ná nege jaar was kosbaar."
Mnr. Nicol Jansen, voorsitter van Agri Noord-Kaap, sê reën is wyd oor die provinsie aangemeld, "maar ongelukkig is daar in elke distrik 'n boer wat met goeie neerslae oorgeslaan is. Ons weet byvoorbeeld van boere in die distrikte Fraserburg, Sutherland, Brandvlei, dele van die Boesmanland en Griekwastad wat slegs enkele millimeter gemeet het of glad nie reën gekry het nie."
Jansen sê aangesien dié reën gevolg het nadat neerslae oor groot dele in Oktober voorgekom het, is hulle vol vertroue dat opvolgreën meer wydverspreid gaan val. "Die mikroklimaat het nou begin verander en ons hoop om meer gereeld opvolgreën te sien."
Plate water staan in die veld by Victoria-Wes. Foto: Nell Kingwill
Swaar reën het oor die distrik Stella in Noordwes uitgesak. Foto: Suzanne Venter
Agri Noord-Kaap se reënvalkaart wat hulle saamgestel het uit lede se reëvalsyfers vir die naweek van 4 en 5 Desember 2021
Reënwater vloei oor die plaaswerf op die plaas Hebron in die distrik Sutherland. Foto: Hester Obermeyer
Besproeiingsboere hou asem op
Volgens Jansen hou besproeiingsboere in die saaigebiede van die Noord-Kaap nou asem op vir 'n paar sonskyndae sodat hulle hul koring betyds kan stroop en voor die einde van die optimale planttyd mielies te kan plant. "Niemand in byvoorbeeld die distrik Hopetown kon nog begin stroop nie, die koring was nog net te nat tot nou toe." Boere in die distrik Douglas kon ook nog nie voluit begin stroop nie.
"Nou hoop ons vir ten minste 14 dae se sonskyn sodat ons voor 16 Desember klaar kan stroop en voor Kersfees klaar ons mielies kan plant. Die voorspellings wys egter dat daar minder sonskyndae in die komende weke kan wees. Hierdie is die werklikheid van boerdery: Ons is altyd dankbaar vir reën, maar sal nou ook dankbaar wees vir sonskyn oor die graangebiede."
Hoe lyk die voorspellings?
Mnr. Johan van den Berg, onafhanklike landbouweerkundige, sê op kort termyn sal daar tot Woensdag (9 Desember) 'n effense onderbreking in die reën oor die sentrale tot westelike dele van Suid-Afrika wees. Enkele buie is moontlik oor die noordoostelike dele van die land, wat insluit Limpopo, Gauteng en Mpumalanga. Die reëntoestande sal van Donderdag af weer weswaarts begin uitbrei oor die Vrystaat, Noordwes, die oostelike dele van die Noord-Kaap en die grootste deel van die Oos-Kaap. Oor die Suid- en Ooskus tot in die noordelike dele van die Oos-Kaap is ligte reën moontlik tot Dinsdag (7 Desember), wanneer dit opklaar en verder noordwaarts skuif.
Die kans op wydverspreide reën oor bykans die hele Suid-Afrika verbeter van 12 Desember af. Tropiese vog kan dan weer meer weswaarts oor Namibië afbeweeg. "Neerslae van meer as 50 mm is moontlik vanaf 12 tot 17 Desember oor Limpopo, Gauteng, Noordwes, Mpumalanga, KwaZulu-Natal en die Vrystaat. Redelike swaar neerslae is ook moontlik oor die noordelike dele van die Oos-Kaap."
Van den Berg sê in dieselfde periode is neerslae van 10 mm tot 20 mm moontlik oor die res van die land, wat die westelike dele van die Noord-Kaap, die winterreëngebiede en selfs die Weskus insluit. "Die noordoostelike dele van Namibië en die aangrensende noordwestelike dele van Botswana kan ook neerslae van meer as 30 mm verwag, terwyl die sentrale tot suidoostelike dele ligter neerslae kan verwag."
Die sentrale en westelike dele van Suid-Afrika kan die week voor Kersfees droër en warmer toestande ervaar, terwyl die oostelike dele tussen Kersfees en Nuwejaar weer reën gaan kry. Dié toestande kan in Januarie voortduur. "Dus lyk die toestande vir reën baie goed oor veral die sentrale tot meer oostelike provinsies in die volgende paar weke, hoewel daar weswaarts ook ligte reën kan voorkom."